གང་ལྟར་གནའ་བོའི་མཁས་ཆེན་ལ་ལས་གསུངས་པ་བཞིན་དུ།ཚད་ངེས་ཅན་ཞིག་ནས་མིའི་རིགས་ཀྱི་ཤེས་བྱ་ཡོངས་རྫོགས་ཆོས་ལུགས་སམ་ལྷ་སྒྲུང་ལས་སྐྱེས་ཤིང་ཁ་གྱེས་པ་ཡིན་ཅེས་པར་ཁོ་བོ་བག་ཙམ་འཐད་མོད།འོན་ཀྱང་ཆོས་ལུགས་རང་ཉིད་ཀྱང་མིས་བསྐྲུན་ཞིང་མིས་སྤེལ་པ་ཡིན་ཕྱིར།ཇི་སྲིད་མིའི་ཤེས་རབ་ལ་ཚད་ཡོད་པ་བཞིན་དུ་ཆོས་ལུགས་ཀྱིས་འགྲེལ་བཤད་ལའང་ཚད་ཡོད་ཅིང་།ཆོས་ལུགས་ཤིག་བརྟན་ཅིང་གནས་ཐུབ་མིན་ཡང་མི་རྣམས་ཀྱིས་ཆོས་ལུགས་དེ་བསྙོར་ཞིང་སྐྱོང་བའི་ཚད་ལ་ཐུག་འདུག་སྟེ།གསལ་བོར་བཤད་ན།ཆོས་ལུགས་གང་ཡིན་ཀྱང་དགག་སྒྲུབ་ཀྱིས་འཛིན་དགོས་ཤིང་དགག་སྒྲུབ་ཀྱིས་སྤེལ་དགོས་པ་དེ་རེད་ལ།ལྷག་པར་དུ་ཆོས་ཉིད་དང་དུས་རབས་ཀྱིས་གཏན་ལ་ཕབ་ཡོད་པའི་མིའི་དགོས་མཁོ་དང་འཕྲོད་ཅིང་རན་དགོས་པ་དེ་རེད།དེ་ལ་འདི་ལྟར་ཟེར་ན་འགབ་སྟེ།ལྷ་མིའི་རྣམ་འདྲེན་ཆེན་པོ་ཅིག་ཅིག་ཅིག་སོགས་ཏེ་ཐ་སྙད་ཀྱིས་སྤྲོས་བརྗོད་ཅི་ཙམ་བྱས་ཀྱང་སྟོན་པ་ཤཱཀྱ་ཐུབ་པ་སོགས་ཀྱང་སོ་སྐྱེས་ང་འདྲ་ཁྱོད་འདྲ་ཡིན་པ་ཐག་གིས་ཆོད་པ་དང་གཅིགའཇིག་རྟེན་འདིར་གཞར་ཡང་ཀུན་ཁྱབ་ཀྱི་ཚད་མའི་སྐྱེས་བུ་དང་ཀུན་ཁྱབ་ཀྱི་ཚད་མའི་སྐད་ཆ་མེད་པ་དང་གཉིས།ཆོས་ལུགས་ཀྱི་བཀའ་པོད་ཡོངས་རྫོགས་པོ་དུས་རབས་སོ་སོའི་སྐྱེས་བུ་ཤེས་རབ་ཅན་ཚོས་བརྩམས་ཤིང་གྲུབ་པར་བྱས་པ་དང་གསུམ་བཅས་ཏེ།ཁོ་བོས་རྟུལ་ཕོདསོགས་ལས་བསྟན་ཅིང་སྨྲ་བར་འདོད་པའང་དེ་ཡིན་ལ།བདག་གིས་ཆོས་ལུགས་ཁག་ལ་བཟུང་བའི་རྣམ་འགྱུར་དྲང་ཞིང་རྙོག་སླད་མིན་པའང་འདི་ལས་ཅི་ཞིག་ཡོད་དམ།དེ་བས།ཆོས་ལུགས་ཁག་གི་བཀའ་པོད་འདི་དག་རང་རང་གི་སྟོན་པ་སྐུ་དངོས་ཀྱི་སྐད་ཆ་དང་དགོངས་པ་མ་ཡིན་པའི་ཆ་ནསཤོབ་ཀྱི་ཕུང་བོ་བརྒྱད་ཁྲི་བཞི་སྟོངསོགས་ཟེར་བ་མ་བཏོགས།རྒྱ་བོད་ལོ་པན་ཐམས་ཅད་རྫུན་རྐྱལ་ཏག་ཏག་རེད་ཟེར་པའང་ག་ལ་ཡིན་ཨང་།འོན་ཀྱང་བོད་གཞིས་བྱེས་ཀྱི་སྨྱུག་ཐོགས་པ་མང་ཞིག་གནད་འདི་ན་གོ་བ་ཆེན་པོ་ལོག་གྱིན་པས་བློ་ཕམ་བསྟུད་མར་སྐྱེས་སུ་ཐལ།